Spariklædd kona og stúlka sitja á teppalögðu gólfi með nokkrar brúður , dúkkurúm og litla kommóðu á milli sín . Ljósmyndin er af Engel Jensen og systurdóttur hennar Sofiu Thorarensen . Natni er lögð í uppstillinguna þar sem leikföng ungu dömunnar skipa stórt hlutverk . Fjórar brúður eru á myndinni sem þykir líklega mikið ríkidæmi fyrir stúlku í lok 19. aldar . Tvær af dúkkunum eru handgerðir jólasveinar með prjónaða búka og klæði en hár og skegg úr hvítri ull . Kannski var einhver dúkkan jólagjöfin það árið ? Það er alla vega merkilegt að sjá að þegar um 1900 er farið að búa til táknmyndir jólasveina í dúkkuformi . Væntanlega eru þeir gerðir af einverjum innan fjölskyldunnar . Nándin á milli Engel og litlu frænku hennar sést í frávikinu í myndinni þar sem Sofia virðist ekki megna að halda uppi stífri uppstillingu , heldur lygnir augunum og hallar sér til . Engel er með hönd sína undir hnakka frænku sinnar líklegast til að hreyfing stúlkunnar rýri ekki gæði myndarinnar . Uppstilling líkt og á þessari mynd var sjaldséð og þess vegna eftirtektarverð . Aukahlutir í myndum stofuljósmyndara voru stóll og kannski borð , standur , grindverk jafnvel heysáta eða eftirlíking af grjóti sem voru hluti sviðsetningar . Ef fólk hélt á einhverju í hendi líkt og bók eða sólhlíf var allt eins líklegt að það væru leikmunir ljósmyndastofunnar . Þannig má reikna með að þeir hlutir sem fólk tók sérstaklega með í myndatöku hafi verið gildishlaðnir og hafi skipt viðkomandi verulegu máli . Sterkasta dæmið um slíkt er þegar fólk færði með sér myndir af látnum ættingjum í myndatöku á stofu . 1 Persónulegar sviðsetningar veita okkur bæði örlitla innsýn í hugarheim þess sem er í mynd og einstakt tækifæri til að horfa á efnisveröld þess tíma . Í þessu tilfelli voru það leikföng lítillar stúlku frá efnamiklu heimili á Akureyri um aldamótin 1900 . Ljósmyndin af þeim frænkum Engel og Sofiu er tekin á ljósmyndastofu Engels . Hún skipaði hóp þeirra kvenna sem lögðu iðnina fyrir sig á upphafsárum greinarinnar á Íslandi á seinni hluta 19. aldar . Hún var fædd á Akureyri árið 1877 , lærði ljósmyndun í Kaupamannahöfn og rak ljósmyndastofu á Oddeyri um 1897 - 1905 . Ljósmyndasafn hennar hefur ekki varðveist og engar glerplötur eru til eftir hana svo vitað sé . [ 2 ] Þannig eru einu verk Engels þær pappírsmyndir sem finnast í fórum fólks . Hver mynd er því fágæti .